|  |  |  |  |
| --- | --- | --- | --- |
| Familie- og kulturkomiteen | | | |
|  |  |  | *Dato:* |
|  |  |  | 07.04.2025 |

# **Meld. St. 13 (2024-2025) Forebygging av ekstremisme**

Norsk Journalistlag (NJ) er både en fagforening og en mediepolitisk organisasjon for redaksjonelle medarbeidere i redaktørstyrte medier, frilansere og de som utdanner seg til å bli journalister. Vi ivaretar medlemmenes journalistfaglige interesser, og verner om den redaksjonelle uavhengigheten og ytringsfriheten. Vi har om lag 8 700 medlemmer.

**Redaktørstyrte medier (punkt 6.1.3)**

NJ mener det er positivt at regjeringen – i motsetning til Ekstremismekommisjonen –fremhever den viktige rollen redaktørstyrte journalistiske medier spiller som motvekt mot spredning av desinformasjon og ekstremistisk innhold. Dette er også i tråd med Totalberedskapskommisjonen, Forsvarskommisjonen og Ytringsfrihetskommisjonen. Det er derfor av avgjørende betydning at mediebransjen sikres gode og forutsigbare rammebetingelser.

World Economic Forum peker på KI-relatert desinformasjon som en av de største globale utfordringene på kort sikt. I en slik kontekst har medienes rolle som sannhetssøkende voktere aldri vært viktigere. Det er derfor viktig at økningen av bevilgningen til Institutt for journalistikk (IJ) i statsbudsjettet for 2025 gjøres permanent. IJ er et viktig kompetansesenter for mediene, og bidrar til å sikre nødvendig kompetanseheving i mediebransjen, særlig innen bruk av KI.

NJ støtter regjeringens vurdering av at redaktøransvaret for brukergenerert innhold, slik det er formulert i medieansvarsloven § 13, er relevant å løfte frem i denne sammenhengen. Selv om nettdebattanter i utgangspunktet er ansvarlige for egne ytringer, har redaktøren et viktig medansvar når det legges til rette for slike debatter. Dette gjelder særlig ved hatefulle ytringer, oppfordringer til vold eller direkte trusler mot journalister og andre.

**Regulering av digitale plattformer (punkt 6.1.4)**

Norsk Journalistlag advarer mot et farlig regulatorisk etterslep. Norge må implementere en rekke viktige EU-regelverk – blant dem Digital Services Act (DSA), som regjeringen selv viser til i meldingen, men også Media Freedom Act (EMFA). DSA er viktig blant annet fordi det forbyr teknologigigantene å nedprioritere redaksjonelt innhold, mens EMFA skal sikre mediemangfold og redaksjonell uavhengighet. Disse reguleringene er avgjørende for å verne medienes demokratiske rolle i en stadig mer teknologidrevet offentlighet. Plattformene må ta ansvar for algoritmene sine – og i tråd med prinsippene om pressefrihet skal de ikke kunne fjerne eller manipulere nyhetsinnhold etter eget forgodtbefinnende. Vi har ikke råd til å vente på flere norske strategidokumenter og utredninger. Skal vi ha reell innflytelse på den videre utviklingen, må vi i det minste holde tritt med EU.

**Desinformasjon (punkt 6.1.5)**

Vi deler regjeringens vurdering av at et mangfold av redaktørstyrte medier, biblioteker og opplæring i skolen er viktige ressurser for å styrke befolkningens motstandskraft mot desinformasjon.

Barn og unge er særlig sårbare for desinformasjon (kilde: Medietilsynet). NJ har derfor foreslått å øke innovasjonstilskuddet på kap. 335 Medieformål, post 71 med 10 millioner kroner i helårseffekt i revidert nasjonalbudsjett for 2025, og at økningen øremerkes prosjekter rettet mot unge.

Tiltaket vil bidra til å bygge sivil motstandskraft i befolkningen og med det begrense omfanget og konsekvensene av spredning av desinformasjon. Tiltaket vil også kunne gi verdifull kunnskap om hva som fungerer for å nå unge, kunnskap som *kan* være overførbar også til andre grupper som er underrepresentert i den offentlige samtalen, som flerkulturelle og personer med funksjonsnedsettelser.